ඔවුන්ගෙන් රෝග ලක්ෂණ පෙන්නුම් කළ 06 දෙනෙකු මේ වනවිට රෝහල්ගත කිරීමට පියවර ගෙන ඇති බවයි කොළඹ මහ නගර සභාවේ ප්‍රධාන සෞඛ්‍ය වෛද්‍ය නිලධාරී රුවන් විජේමුණි කියා සිටියේ.මේ අතර, දොම්පේ සෞඛ්‍ය වෛද්‍ය නිලධාරී කොටඨාසයට අයත් පූගොඩ කුමාරිමුල්ල ගම්මානයෙන් කොරෝනා ආසාදිතයින් 17 දෙනෙකු වාර්තාවීමත් සමඟ එම ගම්මානයට සංචරණ සීමා පනවනු ලැබුවා.එසේම, ඌරගස්මන්හන්දිය පොලිස් වසමේ - ඉඳුරුව - තුන්දූව ප්‍රදේශයේ ඉඳුරුව සෞඛ්‍ය වෛද්‍ය නිලධාරී කාර්යාලය මගින් සිදුකරන ලද පී.සී.ආර්. පරීක්ෂණ 327 කින් 41 දෙනෙකුට කොරෝනා වෛරසය ආසාදනය වී ඇති බව තහවුරු වී තිබෙනවා.මේ අතර, සංචාරක ව්‍යාපාරය සඳහා විශේෂ සෞඛ්‍ය උපදෙස් මාලාවක් නිකුත් කරන ලෙස ප්‍රාථමික සෞඛ්‍ය සේවා, වසංගත රෝග සහ කොවිඩ් රෝග පාලනය පිළිබඳ රාජ්‍ය අමාත්‍ය සුදර්ශනී ප්‍රනාන්දුපුල්ලේ නිලධාරීන්ට උපදෙස් ලබා දී තිබුණේ සෞඛ්‍ය අමාත්‍යාංශයේ පැවති විශේෂ සාකච්ඡාවකදීයි.මේ අතර, සමස්ත ලංකා වෘත්තීය දේශකවරුන්ගේ සංගමයේ සභාපති අමිත් පුස්සැල්ල සහ එම සංගමයේ කොළඹ බල මණ්ඩලයේ සභාපති නිපුණ කළුපහන කොළඹ පැවති මාධ්‍ය හමුවකදී ඔවුන් මුහුණ පා ඇති අපහසුතා පිළිබඳව අදහස් පළ කළා.එසේම, සහන පොලියට පරිපූරක මූල්‍ය පහසුකම් සැලසීමට රජය ගත් තීරණයට අනුව ණය ලබාගැනීමට යාමේදී තමන් දැඩි අපහසුතාවයට පත්ව ඇති බව ජාතික ඒකාබද්ධ ත්‍රීරෝද රථ රියදුරන්ගේ සංගමය ප්‍රකාශ කළා.